
ఇప్పుడు దేశంలో వరసబెట్టి, వివిధ కుంభకోణాలను విచారించిన దర్యాప్తు సంస్థల అధినేతలు తామే అవినీతి కేసుల్లో నిందితులుగా తేలడం, ఒకప్పుడు తాము శాసించిన సంస్థల చేతిలోనే దర్యాప్తునకు లోనవ్వడం జరుగుతున్న పరిణామం. రెండు నెలల క్రితం బొగ్గు కుంభకోణంలో అనుమానిత పాత్ర వహించినందుకు మాజీ సీబీఐ డైరెక్టర్ రంజిత్ సిన్హా నిందితుడిగా తేలగా, నేడు అదే కుర్చీలో ఆయనకు ముందు వెలగబెట్టిన ఏపీ సింగ్ వేరే అవినీతి కేసులో నిందితుడు. ఇవి కాక ఎన్ఫోర్స్మెంట్ డైరెక్టరేట్లో  ముఖ్య అధికారి జేపీ సింగ్, మరో ఇద్దరు ఐఏఎస్ సీనియర్ అధికారులు పెద్ద స్థాయి కుంభకోణాల్లో నిందితులుగా దర్యాప్తునకు గురికావడం విశేషం. ఇలా వరసగా వారాల వ్యవధిలో పెద్దతలకాయలు నిందితులుగా కేసులెదుర్కోవడం శుభసూచకం. తద్వారా ఎంత పెద్దపదవులు వెలగబెట్టినా తప్పు చేస్తే చట్టానికి చిక్కడం తప్పదన్న సంకేతంతో కొంత మంచి జరగవచ్చు.ఇంకో వైపు చూస్తే అవినీతి ఇంత విచ్చలవిడి స్థాయిలో ఉందా అన్న ఆశ్చర్యం కలుగుతుంది. ఇంకా జరగాల్సిన వ్యవస్థాగత సంస్కరణల అవసరాన్ని పట్టి చూపిస్తుందీ పరిణామం. ప్రజలకు చెందిన పార్కులోకి  విహారానికొచ్చిన రాజు, ఓ పండ్ల చెట్టుని చూసి, ఆశ పడి ఓ పండుని తెంపితే, ఆ తరువాత ఆయన అనుచరులు ఆ చెట్టు ఆకుల్ని కూడా మిగలనివ్వరని లోకోక్తి. అంటే బాధ్యత గల పైస్థాయి అధికారులు తప్పు చేస్తే, కింది సిబ్బంది వెయ్యి తప్పులు చెయ్యడానికి వెనుకాడరని అర్థం. ఆ స్థాయిలో నిజాయితీ, పదవులు చేపట్టిన అందరి నుంచి ఆశించలేం కాబట్టి తప్పులు జరగకుండా వ్యవస్థనే  తీర్చిదిద్దుకోవాలి. పారదర్శకత, జవాబుదారీతనం పెరిగేలా, తప్పులకు వెంటనే శిక్షపడేలా అధికారిక సంస్థల్లో అంతర్గత వ్యవస్థ ఉండాలి. ఆ దిశగా కృషి చేసినప్పుడే అవినీతిని కట్టడి చెయ్యడం వీలౌతుంది. దానికిదే సరైన సమయం.- డి.వి.జి. శంకరరావు, పార్వతీపురం

ippudu desamlo varasabetti, vividha kumbhakonalanu vichaarinchina daryaaptu samsthala adhinetalu taame avineeti kesullo ninditulugaa teladam, okappudu taamu saasinchina samsthala chetilone daryaaptunaku lonavvadam jarugutunna parinaamam. rendu nelala kritam boggu kumbhakonamlo anumaanita paatra vahinchinanduku maji cbi director ranjit sinha ninditudigaa teelagaa, nedu adhe kurcheelo aayanaku mundu velagabettina apy sing vere avineeti kesulo ninditudu. ivi kaaka enforsment directoratelo  mukhya adhikari jp sing, maro iddaru ias seanier adhikaarulu pedda sthaayi kumbhakonallo ninditulugaa daryaaptunaku gurikavadam visesham. ilaa varasagaa vaaraala vyavadhilo peddatalakaayalu ninditulugaa kesuledurkovadam subhasuchakam. tadwara entha peddapadavulu velagabettina tappu cheste chattaniki chikkadam tappadanna sanketamtho kontha manchi jaragavacchu.inko vaipu chuste avineeti inta vichalavidi sthaayilo undaa anna aascharyam kalugutundi. inka jaragaalsina vyavasthaagata samskaranala avasaraanni patti chuupistundii parinaamam. prajalaku chendina paarkuloki  vihaaraanikochina raju, oo pandla chettuni chusi, aasha padi oo panduni tempithe, aa taruvaata aayana anucharulu aa chettu aakulni kuudaa migalanivvarani lokokti. ante baadhyata gala paisthai adhikaarulu tappu cheste, kindi sibbandi veyyi tappulu cheyyadaaniki venukaadarani artham. aa sthaayilo nijaayitii, padavulu chepattina andari nunchi aasinchalem kabatti tappulu jaragakunda vyavasthane  teerchididdukovali. paaradarsakata, javaabudaareetanam perigela, tappulaku ventane shikshapadela adhikaarika samsthallo antargata vyavastha undaali. aa disagaa krushi chesinappude avineetini kattadi cheyyadam veeloutundi. daanikide saraina samayam.- di.vi.ji. sankararao, paarvatiipuram